
MBI NDRYSHIMIN E AFATEVE TË RREGULLORES PËR “KRITERET STANDARDE TË CILËSISË SË SHËRBIMIT TË TRANSMETIMIT TË ENERGJISË ELEKTRIKE”, TË MIRATUAR ME VENDIMIN E BORDIT TË ERE-s NR. 207, DATË 18.12.2017

Në mbështetje të nenit 7, pika 1 dhe nenit 16, të ligjit nr. 43/2015, “Për sektorin e energjisë elektrike”, i ndryshuar, si dhe nenit 104, pika 4; nenit 113, pikat 1 dhe 3, të ligjit nr. 44/2015, “Kodi i Procedurës Administrative”; nenit 26 të “Rregullores së organizimit, funksionimit dhe procedurave të ERE-s, Bordi i ERE-s, në mbledhjen e tij të datës 21.12.2018, mbasi shqyrtoi relacionin e drejtorive teknike “Mbi ndryshimin e afateve të rregullores për “Kriteret standarde të cilësisë së shërbimit të transmetimit të energjisë elektrike”, të miratuar me vendimin e Bordit të ERE-s nr. 207, datë 18.12.2017, 
konstatoi se: 
- Me vendimin nr. 207, datë 18.12.2017, Bordi i ERE-s vendosi: miratimin e rregullores për “Kriteret standarde të cilësisë së shërbimit të transmetimit të energjisë elektrike”.
- Operatori i Sistemit të Transmetimit të Energjisë Elektrike (“OST” sh.a.) në shkresën e saj me nr. 6205/1 prot., datë 18.10.2018, protokolluar në ERE me nr. 576/1 prot., datë 22.10.2018, lidhur me implementimin e rregullores për “Kriteret standarde të cilësisë së shërbimit të transmetimit të energjisë elektrike”, ka kërkuar shtyrjen e afateve të implementimit të kësaj rregullore deri më 1 janar 2020. 
- Në funksion të zgjidhjes së kësaj problematike ERE, në shkresën e saj me nr. 728 prot., datë 15.11.2018 ka njoftuar organizimin e një seance dëgjimore lidhur me diskutimin e të gjitha problematikave për të cilat kompania “OST” sh.a., kërkon shtyrjen e afateve të përcaktuara në rregulloren “Kriteret standarde të cilësisë së shërbimit të transmetimit të energjisë elektrike”.
- Në seancën dëgjimore të organizuar pranë zyrave të ERE-s në datën 21.11.2018 u ngritën këto pretendime nga kompania OST sh.a.: 
- Marrja nën administrim e trakteve 110 kV të nënstacioneve 110/ TM nga OST sh.a., është bërë në datën 19.7.2018, ndërkohë që “Rregullorja për kriteret standarde të cilësisë së shërbimit të transmetimit të energjisë elektrike” është miratuar nga ERE në datën 18.12.2017.
- Të dhënat që duhet të ofrohen nga OST sh.a., për treguesit e matjes së cilësisë së furnizimit dhe performancës së sigurisë së rrjetit të transmetimit sipas pikës 2, të nenit 6 të rregullores, përfshijnë periudhën nga viti 2014 e në vijim, kohë në të cilën “OST” sh.a., nuk ka pasur në administrim traktet 110 kV të nënstacioneve 110 /TM.
- Marrja nën administrim e trakteve 110 kV të nënstacioneve 110/TM ka sjellë rritjen e numrit të aseteve dhe si rrjedhojë ka sjellë zmadhimin e rrjetit që “OST” sh.a. ka nën administrim dhe për më tepër problemet teknike që kanë nënstacionet dhe traktet e linjës 110 kV e bëjnë shumë të vështirë llogaritjen e treguesve të cilësisë së shërbimit të transmetimit të energjisë elektrike që duhet të kryhen nga “OST” sh.a. (AIT, ENS, SAIDI) për periudhën kohore të kaluar. 
- Në këto kushte “OST” sh.a., thekson se nuk mund të përcaktojë nivelet e pritshmërisë së këtyre tregueseve që kërkohen nga rregullorja “Kriteret standarde të cilësisë së shërbimit të transmetimit të energjisë elektrike”, duke mos arritur të përmbushë detyrimet e përcaktuara në rregullore, brenda fatit të përcaktuar në pikën 1, të nenit 7 të saj.
ERE pasi vlerësoi:
- Situatën e parashtruar nga OST sh.a., ku përveç sa përmendur më lart nga informacioni që disponohet rezulton se pjesa më e madhe e rrjetit 110kv përfshirë dhe nënstacionet e lidhur në të, kanë tashmë një periudhë shfrytëzimi rreth 50-vjeçare dhe në to nuk janë bërë ndërhyrje rehabilituese dhe shkalla e amortizimit të pajisjeve të tyre është tepër e lartë. 
- Gjykon se pamundësia e përmbushjes së detyrimeve që kërkohen nga rregullorja “Kriteret standarde të cilësisë së shërbimit të transmetimit të energjisë elektrike”, vjen për shkaqe që nuk varen nga OST sh.a., dhe nuk mund të shmangen pavarësisht vullnetit, përpjekjeve apo kujdesit të OST sh.a.
Për gjithë sa më sipër cituar, Bordi i ERE-s 

VENDOSI:

1. Ndryshimin e afatit të përcaktuar në nenin 7 pika 1, përkatësisht:
- data 31 dhjetor 2018 të ndryshohet me datën 30 qershor 2019.
2. Ndryshimin e afatit të përcaktuar në nenin 7, pika 2, përkatësisht:
- data 31 dhjetor 2018 të ndryshohet me datën 30 qershor 2019.
3. Ndryshimin e afatit të përcaktuar në nenin 7, pika 3, përkatësisht:
- data 31 shtator 2018 të ndryshohet me datën 30 qershor 2019.
4. Ndryshimin e afatit të përcaktuar në nenin 9, pika 1, përkatësisht:
- data 1 janar 2019 të ndryshohet me datën 1 korrik 2019. 
5. Drejtoria Juridike dhe Mbrojtjes së Konsumatorit do të njoftojë OST sh.a. lidhur me vendimin e Bordit të ERE-s.
Ky vendim hyn në fuqi menjëherë. 
Ky vendim botohet në Fletoren Zyrtare. 
Ky vendim mund të ankimohet në Gjykatën Administrative Tiranë, brenda 30 ditëve kalendarike nga botimi në Fletoren Zyrtare.   

